Source: http://www.vyvlastnenie.sk/clanok/a/rekordnu-pokutu-pre-stavbarov-za-kartel-potvrdili-najvyssi-sud-pochybenia-nevidi/
Timestamp: 2019-09-16 07:00:12+00:00
Document Index: 4247802

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ']

BRATISLAVA. Pokuty za 44,8 miliónov eur za kartel šiestich veľkých stavebných firiem z roku 2004 sú platné. Najvyšší súd minulý týždeň potvrdil svoje rozhodnutie po tom, čo ho vlani v júni Ústavný súd zrušil.
Diaľničný kartel podľa rozhodnutia Protimonopolného úradu z roku 2006 spáchali portugalský Mota - Engil, Strabag, Skanska DS, Doprastav, Inžinierske stavby Košice a stredná stavebná spoločnosť Betamont.
„Najvyšší súd Slovenskej republiky potvrdil závery uvedené v rozhodnutiach Protimonopolného úradu Slovenskej republiky vo veci kartelovej dohody uzatvorenej šiestimi spoločnosťami v súvislosti s výstavbou úseku diaľnice,“ napísal Protimonopolný úrad.
Kauzu diaľničného kartelu, v ktorom bolo šesť veľkých stavebných firiem, riešil Najvyšší súd po druhýkrát. Vrátilo sa to k nemu po tom, čo vlani v júni Ústavný súd prvé rozhodnutie Najvyššieho súdu zrušil.
Najvyšší súd porušil podľa verdiktu Ústavného súdu ich základné právo nebyť odňatý zákonnému sudcovi. Je to ústavné právo, ktoré ľuďom i firmám garantuje, že o ich žalobe bude rozhodovať náhodne určený sudca a neskôr sa už nebude svojvoľne meniť.
V senáte, ktorý rozhodoval o rekordnej pokute pre stavbárov sa však sudcovia svojvoľne menili, a to na základe rozhodnutia vtedajšieho predsedu Najvyššieho súdu Štefana Harabina.
Zdá sa, že argumenty Ústavného súdu Najvyšší súd neakceptoval.
O pokute vo výške takmer 45 miliónov eur rozhodol ešte v roku 2006 Protimonopolný úrad. Spoločnosti Betamont, Inžinierske stavby, Skanska a Strabag zaplatili na pokutách 24,3 milióna eur. Doprastav mal zaplatiť pokutu 6,6 milióna eur, ale zbavil sa jej cez reštrukturalizáciu.
Ostatných 13,9 milióna eur pripadlo na portugalskú firmu Mota-Engil. Dodnes nie je známe či firma pokutu zaplatila.
Usvedčujúcim dôkazom pre ich kartel z roku 2004 bola totiž iba analýza ponúk, s ktorou súťažili o osemkilometrový úsek D1 pod Tatrami. Mnohé ceny sa podľa Protimonopolného úradu zhodovali na desatinné miesta.